⭕️ زرنیشان خانێـمین چنلی‌بئله گلمه‌سی ✍️ کؤچۆرن: #شبنم_توحیدی اۆچونجو بؤلۆم کوْراوغلو دئدی:- اوْغول، گـل داشێ اتڲیندن تؤک. بونو بیلمه‌سن یاخشێدی. ائله شئیلر وار کی، آداما دَم گتیرر، ائله شئیلر وار کی، غم. بو عکسین گتیردیڲی دم دڲیل، غمدی. من ایسه سنی غملی یوْخ، دملی گؤرمک ایسته‌ییرم. حسن دئدی:- باباجان! دم ده، غم ده ائکیزدی. اوْغلون باشێ یا دمده، یا غمده گرک! سن اوْنون یئرینی، یوردونو دئنن، دالێسینان ایشین یوْخدور. کوْراوغلو چوْخ دئدی، حسن آز ائشیتدی. قێرساققیز اوْلوب، باباسێ‌نین یاخاسێندان یاپێشدی. کوْراوغلو گؤردۆ حسن زَلی کیمی یاپێشدیغیندان قوْپان دڲیل، ال اوزادێب دیواردان سازێنی گؤتۆردو. اۆزونو اوْغلونا توتوب، گؤتۆردو، گؤرک نه دئدی: باشێنا دؤندۆڲوم، گۆل اۆزلو اوْغول،قان آغلار، قان آغلار دیده‌لریمیز.یئددی ایلدی حسرتینی چکیرم،قان آغلار، قان آغلار دیده‌لریمیز. سنه سؤیله‌دیڲیم سؤزۆن دۆزونو،سینه‌مده‌کی محبتین کؤزۆنو،آغ‌شهرده قارا پاشا قێـزیدی،قان آغلار، قان آغلار دیده‌لریمیز. ایگید اوْدو اؤز دردینی بیلدیره،دشمنی آغلادێب، دوْستو گۆلدوره،کوْراوغلویام، بو درد منی اؤلدۆره،قان آغلار، قان آغلار دیده‌لریمیز. سؤز تماما یئتدی. حسن آیاغا قالخدێ. ال – ال اۆسته باباسێندان سؤز ایسته‌مک اۆچون خواهیشه منتظر دایاندێ.کوْراوغلو ایشی بئله گؤرۆب، دئدی:- سؤزۆنو دئنن اوْغول! حسن دئدی:- مهربان آتا! آغ‌شهره اؤزۆم گئدهجم. یا او قێزی سنه گتیره‌جڲم، یا دا بو باشدان کئچه‌جڲم.کوْراوغلو دئدی:- اوْغول! سن منی دۆز باشا دۆشمه‌دین. من عکسه باخاندا، اوْندان اؤتری آغلامێرام کی، قارا پاشانێـن قێـزینی سنه آنالێق گتیره بیلمیرم. اوْنا گؤره آغلایێرام، او قێزی چنلی‌بئله گلین گتیرمه‌ڲین واختی چاتێب. سنی ایسه هله آغێر سفرلرده بـرکدن – بوْشدان چێخارمامیشام. آنان نیگارێ گتیرمڲه گئدنده من آرتێق «رؤشن» یوْخ، کوْراوغلو ایدیم. او واخت من آنان نیگار اۆچون استانبولا گئدرکن جمعی دلی‌لر منیمله گئتمک ایسته‌دیلر. من راضی اوْلمادێم. ایندی، اوْغول، آت‌دێ، آرواددێ، پاپاق‌دێ، کیشی اۆچون غیرتدی. سفر آغێر، سنسه تجربه‌سیز! اوْنونچۆن آغلایێرام. آتاسێندان بو سؤزلری ائشیدن حسن، دئدی:- آتاجان! سینه‌مه بیر خانا سؤز گلیب، گؤر نه دئییرم: ایڲید گرک آتـلانا،آتـێن مینه، آتـلانا.مرد اوْدو کی، دؤڲۆشده،هر یارایا قاتـلانا.ایندی، مهربان آتا! سێناق سنده، قوّت منده. میزان سنده، عاغێل منده. بو میدان، بو دا من. نئجه ایسته‌ییرسن، ائله ده امتحانـا چک. کوْراوغلو گؤردۆ حسن‌دن یاخا قورتارا بیلمه‌یه‌جک. دئدی:- اوْغول، منیم ده سینه‌مه بیر نئچه خانا سؤز گلیب. قوْی اوْنو دا دئییم، بلکه باشا دۆشه‌سن. آلدێ کوْراوغلو:باشێنا دؤندۆڲوم، مهربان اوْغول،گئتمه اوْغول، گئتمه آغ‌شهره سن.تزه‌جـه تاپمێشام قندیله – نوْغول،گئتمه اوْغول، گئتمه آغ‌شهره سن. آلدێ حسن:باشێنا دؤندۆڲوم، مهربان آتا،آتا! گئتمه‌لی‌یـم آغ‌شهره من.چاغێررام مولانـێ دادێما چاتا،آتا! گئتمه‌لی‌یـم آغ‌شهره من. آلدێ کوْراوغلو:کوْراوغلویام، نیّـتیمی یئتیردیم،پاشالاردان باجێ – خراج گؤتۆردوم،یئددی ایلده بیر عکسینی گتیردیم،گئتمه اوْغول، گئتمه آغ‌شهره سن. آلدێ حسن:کوْراوغلوسان، سن آلێنماز قالاسان،قوْیمام سنـی غمـه، یاسا دالاسان،حسن بَـڲام، ایندی منی سێنا سن،آتا! گئتمه‌لی‌یـم آغ‌شهره من. آتا – بالا سؤزلرینی تمام ائلهدی. کوْراوغلو گؤردۆ یوْخ، حسندن یاخا قورتارماق چتین ایشدی. آخێر علاج‌سێز قالێب، «حسن»ـی آغ‌شهره یوْلا سالماق اۆچون ضیافت دۆزلتدی. نیگار خانێم، کوْراوغلونون ساغێندا، مؤمینه خانێم سوْلوندا اڲلشدی. کوْراوغلو آیاغا قالخدێ، دئدی:- دلی‌لریم، یئددی ایلدی قارا پاشانێن قێـزی «زرنیشان» خانێمین عکسینی چنلی‌بئلده آیرێجا اوْتاقدا گلینیم دئیه ساخلایێرام. من؛ عکسی دوْستوم مئهترباشێ «عبدالرحمن»‌ین واسطهسیله الده ائده بیلمیشدیم. ایندی ایسه سیزدن نه دانێـم، کؤنلۆمه اوْغول توْیو دۆشوب. مصلحت سیزدن، رخصت مندن. دمیرچی‌اوْغلو دئدی:- آی کوْراوغلو، ایڲیدی داردا، تاجیری واردا سێنایارلار. #آردێ_گلن_سایێـدا... @SancaqDergisihttps://t.me/Sancaq_media/8366