⭕️ زرنیشان خانێـمین چنلی‌بئله گلمه‌سی ✍️ کؤچۆرن: #شبنم_توحیدی دؤردۆنجو بؤلۆم ائیواز دئدی:- اوْندا گر

⭕️ زرنیشان خانێـمین چنلی‌بئله گلمه‌سی ✍️ کؤچۆرن: #شبنم_توحیدی دؤردۆنجو بؤلۆم ائیواز دئدی:- اوْندا گرک من ده گئدم. دده‌لر دئمیش: "قارداش، قارداشا تَـن گرک، تَـن اوْلماسا گئن گرک!"بَـللی احمد دئدی:- بئله اوْلماز، حسن بیزدن گۆجلو اوْلسا دا، هله بـرک – بوْشا دۆشمهییب. بورادا تک قوّتـلی اوْلماقدان باشقا، دۆشدوڲو چتین وضعیتدن چێخماغی باجاران عاغێللی مصلحتچی ده گرکدی. دلی حسن‌ین بو ایشده هامێدان سریشته‌سی چوْخدو. او، یئرین آلتێنی دا، اۆستونو ده بیلیر. تدبیر ده ایڲیدین یاراشێغی‌دیر. نیگار خانێم دئدی:- دلی‌لر! گؤرۆرم کی، کوْراوغلو کیمی هامێنیزین کؤنلۆنه توْی دۆشوب. نه اوْلار، موبارکدی. آما ایڲید یار سئومڲه تک گئتمه‌لی‌دیر. حسنین مشقی ده، عاشێق کیمی مجلیس آپارماسێ دا خوْشا گلیر. اوْخوماغی «عاشێق جنون»دان گئری قالمازدی. بیر ده کی، حسن‌ین یاغێ قوْروغونداکی ظارافاتێ نه تئز یادێـنیزدان چێخدی. عاشێق جنون ائله بیل، نیگار خانێمین سؤزۆنه بند ایمیش. الینی قولاغێ‌نین دیبینه آپارێب، بیر بایاتی چکدی، دئدی: عزیزییـم مردانـه،سؤزۆم دئدیم مردانـه،قوْرخاغـا اوْغول دئمز،قوْچاق آتا، مرد آنـا. نیگار خانێم دۆز دئییر. حسن اوستاد عاشێق‌لاردان گئری قالمازدێ، لفظی شیریندی. ساز هئچ کسی دار – داماندا قوْیمایێب. بعضاً اوْنون گؤردۆڲو ایش بیر قوْشونون گؤردۆڲو ایشدن اؤتکۆن اوْلور. کوْراوغلو پیالا‌لری دوْلدوردو. حسن ایر‌‌ه‌لی یئرییب، پیالا‌نێ آتاسێندان قبول ائتدی. حسن پیالا‌نێ نوش ائدیب، قورتارمامێش دلی مئهتر، عرب‌آتێ میدانا چکدی. حسن ایلک قصاب علیله، زَرقلـم خانێملا، سوْنرا کوْراوغلو، نیگار خانێم، آناسێ مؤمینه خانێملا حلاللاشدێ. عرب‌آتـێن بئلینه قالخاندا، کوْراوغلو دئدی: - اوْغول! آغ‌شهره سن بیر مال – قارا اؤرۆشه چێخاندا، بیر ده ناخێر آخشام قایێداندا گیره بیلرسن. آغ‌شهرده مئهترباشێ عبدالرحمنێ تاپارسان. آنجاق اوْنون ائوینه قوْناق دۆشرسن. او، سنی منیم بۇلغارلێ سازێمدان تانێیاجاق. سنه نه دئسه، اوْنا عمل ائت. آغ‌شهرده اؤزۆنو هئچ کسه نیشان وئرمه. قوْی هامێ سنی عاشێق کیمی تانێسین. اوغورلار اوْلسون! حسن عرب‌آتـێ میداندا جوْولانا گتیریب، اۆز توتدو آغ‌شهره...حسن گۆنه بیر منزیل، تئی منزیل یوْلون دامارێـنی قێردی. عرب‌آت آغزێنی نقّـاره کیمی آچێب، یئل کیمی اوچوردو. دان یئری قێزارار – قێزارماز حسن آغ‌شهره چاتدێ. مال – قارا اؤرۆشه چێخاندا آغ‌شهرین قالا قاپێسیندان شهره گیردی. شهرده بیر قدر فێرلاندی. گؤردۆ بئله گئتسه مئهترباشێ عبدالرحمنێ چتین تاپاجاق. مال میدانێ‌نین باش طرفینده یئرلشن نالبندین یانێنا گلدی. نالبند درحال آیاغا قالخدێ کی، مشتری‌سینی دینل‌سین. حسن دئدی: - نالبند قارداش! آتـێم بیر آز آزارلایێب. مئهترباشێ عبدالرحمنی نیشان وئریبلر. اوْنون ائوی‌نین یئرینی دئمزسن؟نالبند شاگیردینی چاغیریب، دئدی:- آ بالا! عاشێغی مئهترباشێ‌گیله اؤتۆر، اؤزۆن ده تئز قایێت. حسن‌له، شاگیرد بیر – ایکی دوْلانباج کۆچه کئچیب، مئهترباشێ‌نین ائوینه چاتدێلار. شاگیرد ایری چاخچاخلێ قاپێـنی گؤستریب، دئدی:- عاشێق! بو دا مئهترباشێ‌نین ائوی. حسن جیبیندن بیر آز خێردا – قوروش چێخاریب، شاگیردین اوْوجونا باسدێ. ساغ اوْل دئییب، دوْققازا یاخێنلاشدی. مئهترباشێ گؤردۆ بیر آتـلێ دوْققازدان ایچری گیردی، اوْنون بو بوْیدا، بو بوخوندا دوْستو، تانێشی اوْلمایێب. یان‌یؤرهسیندن چوْخ کوْراوغلویا اوْخشایێر. ایره‌لی یئریدی. حسنین سلامێنی آلدێ. ادب – ارکانێ خوْشونا گلدی. آتـێ آغاجا باغلادێ. قوْناغێنی ائوه دعوت ائتدی. چای – چؤرک اوْرتایا گلدی، یئییب، ایچدیلر. حسن دئدی:- بابا مئهتر! بیز عاشێق‌لار صحبتی سؤزله دئیهنده، دیلیمیز اوْد توتوب یانێر، اڲر اجازه وئرسه‌یدین سؤزۆمو سازلا دئیردیم.مئهترباشێ دئدی:- اجازه سنیندیر، عاشێق! حسن بولغارلێ سازێ کؤینکدن چێخاردی، سازێ کؤکلهدی، گؤتۆردو گؤرک مئهترباشێ عبدالرحمنا اؤزۆنو نئجه نیشان وئردی: گَـل سنه سؤیلهییم، مهربان عمی،بابام منی بو دیارا گؤندریب.آه – فغاندان چوْخ چکیر غمی،بابام منی بو دیارا گؤندریب. عبدالرحمن:باشێنا دؤندۆڲوم آی جوان اوْغلان،بابان کیمدی، اوْنو منه دئییرسن؟دئنن، نیه آغلایێب چوْخ چکیر فغان،بابان کیمدی، اوْنو منه دئییرسن؟ #آردێ_گلن_سایێدا... @SancaqDergisihttps://t.me/Sancaq_media/8383