⭕️ خئیرخواه اوْغلان✍ یازان: زاهید خلیل🔷 کؤچۆرن: #شبنم_توحیدی شکرآباد شهری‌نین ایکینجی کلاس شاگیردی نوْغول، حوْوضا یێخیلان کؤرپه اوشاغێ خیلاص ائتمیشدی. هامێ اوْنون قوْچاق‌لێغیندان دانێشیردی.شکر، قوْغالا دئییردی:- اوْ، هم ایگیددیر، هم ده چوْخ استعدادلی اوْغلاندێر.قوْغال قاش - قاباغێنی ساللامێشدی. دوْداغێ‌نین آلتێندا مێزیلدانیب، دئییردی:- اوْنون نه استعدادی وار کی؟ سن استعداد گؤرمه‌میسن.زنگ وورولدو. درس یئنیجه باشلامێشدی کی، آرخادان آغاج‌دَلن‌ین سسی گلدی:-  توک، توک، توک.معلّم سوْروشدو:-  بو نه سسدی بئله؟هامێ سوسدو. قوْغال پنجره‌دن گؤرۆنن توت آغاجێـنا باخدێ.معلّم ده پنجره‌دن چؤله بوْیلاندێ. بلکه دوْغرودان دا آغاج‌دلن فصل‌لری سهو سالێب. یازدا دڲیل، پایێـزدا قوْناق گلیب؟!درسه دوام ائتدیلر. بیردن موتورسیکلت تێریلتی‌سی قولاق باتێـردی. معلّم سسین هاردان گلدیڲینی سوْروشدو. هامێ سوسدو.قوْغال کۆچه‌یه باخدێ. «شکر»ین رنگی آغاردێ. معلّم دۆشوندو کی، بلکه دوْغرودان دا کۆچه‌دن موتورسیکلت کئچدی. درس دوام ائتدی...بیردن طیّاره سسی ائشیدیلدی:- ویییی.معلّم قاش - قاباق‌لا کلاسا گؤز گزدیردی. هامێ سوسوردو. قوْغال پنجره‌نی آچێب، گؤڲـه باخێردی. «شکر»ین غضبدن بوْغازێ توتولدو. گؤڲـده ایسه هئچ نه گؤرۆنموردو.درس دوام ائتدی. بیردن مکتبین زنگی‌نین سسی ائشیدیلدی:-  دالائی، دالائی!!!اوشاقلار حیطه چێخدی. آمّا باشقا کلاسلار هله ده درس کئچیردی. ائله بیل زنگین سسینی ائشیتمه‌میشدیلر.قوْغال فخرله «شکر»دن سوْروشدو:-  کیم داها استعدادلی و خئیرخواه‌دێر؟! من، یوْخسا نوْغول؟شکر غضب‌له دئدی:-  «نوْغول»ون خئیرخواهلێغی هامێمیزین باشێنی اوجا ائتدی. اوْ، بیر اوشاغێ اؤلۆمدن خیلاص ائتدی. سنین خئیرخواهلێغین باشێمیزی یئره سوْخدو. ایندی معلّمین اۆزونه نئجه باخاجایێـق؟اوْنلار کۆسوشدولر. سوْنرا هئچ زامان بیر نیمکتده اوْتورمادێـلار.#سون(۲۱ مرداد ۱۴۰۵ – خیاو شهری)@MuncuqAzhttps://t.me/Sancaq_media/8370